Kuvayt hukumati AQShdan 28 dona ko‘pfunksiyali F/A-18E/F Super Hornet qiruvchi samolyotlarini xarid qilish g‘oyasidan voz kechgani yo‘q, deb xabar qilgan Kuvayt yangiliklar agentligi. Amirlik mudofaa vazirligi vakili, general-mayor Lafi al-Azamiy shu haqda ma’lum qilgan. "Bu bitim Boeing kompaniyasining Kuvaytdan eskirib qolgan Hornet qiruvchilarini qaytarib olishni ham nazarda tutadi… Savdo shartnomasi narxi besh milliard dollardan ortadi", — deb qayd etgan al-Azamiy. Shu oyning boshida AQSh Davlat departamenti Kuvaytga Super Hornet qiruvchi samolyotlarini sotish bitimini tasdiqlagan edi. Yil boshida Kuvayt parlamenti amirlik armiyasi uchun yangi qurol-aslaha va harbiy texnika xaridi uchun 10 mlrd dollar ajratish to‘g‘risida qaror qabul qilgan edi.